Toshkentda 5-qavatdan yiqilgan bemorda jarrohlik muvaffaqiyatli o'tkazildi

Respublika shoshilinch tibbiy yordam ilmiy markazida yana bir murakkab jarrohlik amaliyoti muvaffaqiyatli o'tkazildi. Bu haqda Sog'liqni saqlash vazirligi matbuot xizmati xabar bermoqda.
Ma'lum qilinishicha, 23 fevral kuni 2004 yilda tug'ilgan bemor A. og'ir holatda tez tibbiy yordam mashinasida RShTYoIM qabulxonasiga olib kelingan. Bemor qurilish ob'ektining 5-qavatidan yiqilib tushgani sababli jarohat olgani aniqlangan. U zudlik bilan shok zaliga yotqizilib, markaz mutaxassislari tomonidan bosh miya, bo'yin, ko'krak va bel umurtqa pog'onasi, ko'krak qafasi, qorin bo'shlig'i a'zolarida MSKT tekshiruvi hamda qorin bo'shlig'i, ko'krak qafasida ultratovush tekshiruvlari o'tkazilib, bemorga tashxis qo'yilgan.
“Tegishli mutaxassislar tekshiruvidan so'ng qo'yilgan tashxis asosida bemorda zudlik bilan bir necha jarrohlik amaliyotlari o'tkazildi. Dekompressiv lyaminektomiya, ayrim umurtqalarni reklinatsiya va stabilizatsiya qilish orqali umurtqa pog'onasiga transpedikulyar sistema o'rnatish kabi operatsiyalar shular jumlasidan. Yuqori saviyada o'tgan amaliyotlar natijasida bemorning hayoti saqlab qolindi”, — deydi markaz direktori.
Operatsiyadan keyin ko'krak va bel sohasi MSKT qilinganda, hech qanday xafv aniqlanmagan. O'tkazilgan jarrohlik amaliyotlari va davo choralari natijasida o'smirning umumiy ahvoli yaxshilangan. Hozirda uning gemodinamik ko'rsatkichlari barqarorlashib, kundan kunga ijobiy o'zgarishlar qayd etilmoqda.
Avvalroq Toshkentda tanasiga 2 ta armatura kirib ketgan 17 yoshli yigit hayoti saqlab qolingandi. Shuningdek, O'zbekistonda ilk bor o'ta og'ir ahvoldagi bemorda murakkab yurak operatsiyasi muvaffaqiyatli o'tkazilgan.